《寄施进之》
宋代·赵蕃

我游尖峰回，一步成数憩。
仰攀松夭矫，俯睨石贔屭。
路穷入平野，飞鸟迎决眦。
庐舍半茅瓦，阡陌相栉比。
谓皆耕稼徒，不复问名字。
那知君子居，乃在青山际。
听君谈所宅，悟我曾略至。
时犹未识面，岂得漫通刺。
都城一邂逅，草木同臭味。
我旋反林栖，君适寓古寺。
肯来稚子师，历岁殆逾二。
既均手足亲，又笃朋友义。
去年君还归，城闉直童骑。
楮生分草余，鲟鮓动食指。
今年我属疾，故旧多遐弃。
愧君不惮劳，冲暑到溪次。
买肉烹伏雌，芼姜仍著豉。
无资鹿脯求，竟是猪肝累。
以我病苦渴，榴实富汁滓。
累累解包裹，其大盖绝市。
劝我养形神，勉我进药饵。
裴回昼难别，展转宵失寐。
分携六十日，顾我病只尔。
虽云间何阔，恋恋曾莫置。
惟君名家驹，少日便千里。
赋成惊老生，谓敌相如谊。
姜侯号博学，无忌称酷似。
我尝叩疑阙，应答罔不记。
江流滥觞来，层台累土起。
如君之于学，何但一第已。
独闻家素贫，慈亲下妻子。
躬耕不自给，负米常远致。
愿君力勉旃，事固有堂陛。
高贤昔未遇，勤苦类如此。
我行下吴会，破蠹且料理。
念将一过君，薄酒期共醉。
又恐饭与刍，未免为君费。
不然君即我，会于章老氏。
素书久不往，往亦难尽意。
诗以道鄙怀，因焉论夙契。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。